Kinnear-gesin verseker van geregtigheidLt.kol. Charl Kinnear (Foto: Facebook) Die parlementêre portefeuljekomitee vir polisie het die weduwee van lt.kol. Charl Kinnear verseker dat hy daartoe verbind is om geregtigheid te laat geskied en iemand vir haar man se moord verantwoordbaar te hou. Kinnear, bevelvoerder van die Wes-Kaapse teenbende-eenheid, is in September verlede jaar koelbloedig buite sy huis in Bishop Lavis doodgeskiet. Die komitee het Dinsdag ’n versoekskrif van Nicolette Kinnear met verskeie vrae rakende die moordondersoek oorweeg. “Wees daarvan verseker dat die komitee nie hierdie saak sal laat vaar voordat ons geregtigheid vir jou en jou seuns gevind het nie,” het Tina Joemat-Pettersson, komiteevoorsitter, gesê. Volgens Joemat-Pettersson sal die moordondersoek op die komitee se agenda bly totdat antwoorde op Kinnear se vrae gevind kan word. Nicolette en Charl Kinnear. (Foto: Verskaf) Die portefeulje het egter nie die aard van Kinnear se vrae bekend gemaak nie. Die komitee het verder beklemtoon dat dit noodsaaklik is om die interne en kriminele ondersoek na die saak te bespoedig om geregtigheid en aanspreeklikheid te verseker. Maroela Media het vroeër berig Zane Kilian (39) word met die topspeurder se moord verbind. Kilian is kort ná die moord in hegtenis geneem en word aangekla van moord, sameswering om moord te pleeg en die onregmatige onderskep van kommunikasie. Hy het glo maande lank lt.kol. Kinnear se selfoon nagespoor. Die saak is intussen egter verskeie keer uitgestel. Killian sal na verwagting weer in Maart in die hof verskyn. Hy bly in aanhouding hangende die uitkoms van sy borgtogaansoek.